Galahad and the Holy Grail

Galahad and the Holy Grail ( Galahado kaj la Sankta Gralo) estas agada-aventura videoludo por 8-bitaj Atari-komputiloj. Ĝi estis dezajnita kaj programita de Douglas Crockford kaj publikigita pere de Atari Program Exchange en 1982. Inspirita de Adventure por Atari 2600 kaj de la artura legendo, ĝi enhavas preskaŭ 100 ĉambrojn — laŭ la manlibro. La ludo kondukis al tio, ke Crockford estis dungita en la esplorsekcio de Atari. Post la fermo de la Atari Program Exchange, iomete ĝisdatigita versio de Galahad and the Holy Grail estis publikigita de Antic Software.

 Ludomaniero 
La ludanto esploras mondon dividitan en multajn unuekranajn areojn, kiuj reprezentas kaj endomajn kaj subĉielajn lokojn. Li devas serĉi variajn objektojn kaj superi obstaklojn. Ne estas devigaj celoj en la ludo, kaj la manlibro sugestas elekti unu aŭ plurajn celojn kaj ĵuri plenumi ilin, kiel ekzemple « trovi la tri ŝlosilojn » aŭ « trovi la Sanktan Gralon ».

La ludo enhavas referencojn al Adventure de Atari kaj ankaŭ al aliaj popularaj ludoj de tiu epoko. Kiel omaĝo al la filmo Monty Python and the Holy Grail, unu el la objektoj troveblaj en la ludo estas « sankta grenado ».

 Disvolvado kaj eldono 
Douglas Crockford kreis la ludon dum kvar monatoj per Atari 800. La ludo origine havis la titolon Knightsoil, sed kiam Atari eksciis, ke la anglalingva esprimo « night soil » estas eŭfemismo por homa sterko, ili proponis ŝanĝi la titolon. Laŭ Crockford: « Ili volis renomi ĝin al "Lancelot and the Holy Grail", kaj mi diris, "Bone, sed Lanceloto neniam trovis la Sanktan Gralon." Do ĝi fariĝis "Galahad and the Holy Grail". ». Fred Thorlin, direktoro de la Atari Program Exchange, komentis ke la ludo enhavis kelkajn sufiĉe polemikajn scenojn kiam ĝi estis origine submetita.

Post la fermo de la Atari Program Exchange, Antic Software reeldonis Galahad and the Holy Grail en 1985, kun la antaŭe presita manlibro nun inkludita sur la dua flanko de la disko. La ludo estis vendita sub la sama nomo, sed la titol-ekrano estis ŝanĝita por montri "Sir Galahad and the Holy Grail". Laŭ membro de la retforumo AtariAge, kiu malkonstrue analizis la ĉambran strukturon de la ludo, la versio de Antic Software riparis kelkajn movproblemojn kaj aliajn cimojn.

 Recenzo 
Galahad and the Holy Grail estis inkludita en la magazino Antic, en la kristnaska aĉetgvidilo de decembro 1983. The Addison-Wesley Book of Atari Software 1984 taksis la ludon je grado C. La recenzisto skribis: « Mi malŝatas kritiki kreeman ludon, sed Galahad havas trajtojn, kiuj ŝajnas ne-logikaj al la ludanto, trajtojn ne klarigitajn en la tre mallonga dokumentado. »

Galahad and the Holy Grail estis unu el kvar finalistoj por la premio Atari Star Award en 1982. La gajninto estis Typo Attack.

 Heredaĵo 
Galahad and the Holy Grail kaŭzis tion, ke la luddezajnisto Chris Crawford dungis Crockford en la esplorsekcio de Atari, Inc., kie li laboris pri aparataro kaj programaj medioj.

 Referencoj 

 Eksteraj ligiloj 
Galahad and the Holy Grail ĉe MobyGames ()
Galahad and the Holy Grail ĉe Atari Mania ()

Kategorio:Videoludoj aperintaj en 1982
Kategorio:Agadaj-aventuraj videoludoj
Kategorio:Videoludoj ludeblaj per 8-bitaj Atari-komputiloj
Kategorio:Videoludoj de Atari Program Exchange
Kategorio:Videoludoj pri la artura legendo
Kategorio:Videoludoj kreitaj en Usono